Dôvodová správa

A.	Všeobecná časť
Zákon o Fonde detí a mládeže bol schválený Národnou radou SR v roku 1993. Po deviatich rokoch jeho účinnosti konštatujeme, že táto forma správy majetku po bývalom Socialistickom zväze mládeže a spôsobu podpory aktivít v prospech detí a mládeže je už prežitá a nefunkčná. V období, kedy fond vznikol, boli úplne odlišné podmienky pre podnikanie, ako aj na činnosť neziskových organizácií. Fond detí a mládeže je zapísaný do obchodného registra ako podnikateľský subjekt, zároveň je správcom štátneho majetku. Jeho účelom je efektívna správa majetku štátu a predovšetkým jeho využitie na podporu činností v prospech detí a mládeže. Okrem správy majetku štátu fond vykonáva aj podnikateľskú činnosť, ktorá mala vytvoriť zdroje na podporu práce s mládežou. Skĺbenie týchto troch elementov vytvorilo neštandardné postavenie fondu pri svojej činnosti a nemožnosť skutočne napĺňať účel, ku ktorému bol zriadený. 
Počas celej existencie Fondu detí a mládeže nebolo možné dosiahnuť potrebnú efektivitu správy majetku a zabezpečiť aspoň minimálne zdroje na podporu práce s deťmi a mládežou. Majetok štátu v správe Fondu detí a mládeže bol v predchádzajúcich rokoch prenajatý za nevýhodných podmienok vo viacerých prípadoch na 20 až 30 rokov. Príjmy fondu z týchto prenájmov boli minimálne a aj tie boli každoročne použité v prevážnej časti na zabezpečenie jeho prevádzky. Na podporu činností v prospech detí a mládeže nezostávali zdroje a navyše rekreačné zariadenia a hotely v správe fondu boli z roka na rok v horšom technickom stave. 
Problém nevýhodných prenájmov nevyriešilo ani prijatie zákona o Fonde detí a mládeže č. 220/2000 Z. z., naopak veľa sa skomplikovalo. Realizácia uvedenej novely na jednej strane otvorila možnosť vypovedať pre fond nevýhodné zmluvy, ale objavili sa skutočnosti, ktoré sa nedali predpokladať. Sú to predovšetkým mimoriadne vysoké finančné nároky bývalých nájomníkov za technické zhodnotenia prenajatých objektov, pričom ich výška nie je úmerná súčasnému stavu objektov. 
Vláda Slovenskej republiky svojim uznesením č. 872 z 25.10.2000 schválila koncepciu ďalšieho rozvoja Fondu detí a mládeže. Základným cieľom koncepcie bolo maximálne zefektívniť využiteľnosť majetku bývalého Socialistického zväzu mládeže v prospech detí a mládeže. Jedným zo spôsobov, realizácie úloh koncepcie bola aj možnosť postupnej kapitalizácie majetku, resp. jeho prevedenie z fondu do iného, účinnejšieho systému jeho efektívneho využívania. Po uskutočnení týchto krokov sa predpokladal postupný útlm činnosti fondu a jeho likvidácia. V roku 2001 Fond detí a mládeže začal uvedenú koncepciu realizovať s plánovaným ukončením celého procesu začiatkom roka 2003.
V júli 2001 bola založená Nadácie mládeže Slovenska, ktorú založilo Ministerstvo školstva, Rada mládeže Slovenska a Študentská rada vysokých škôl. Táto nadácia vzhľadom na to, že nie je zaťažená záväzkami a nevysporiadanými záležitosťami z minulosti, bude efektívnejšie a transparentnejšie realizovať podporu činností v prospech detí a mládeže.  
Problematikou hodnotenia ďalšieho postupu vlády vo vzťahu k Fondu detí a mládeže sa vláda SR zaoberala na svojom 168. zasadnutí, na ktorom uznesením č. 714/2001  zo dňa 18.  júla 2001 schválila bezodplatný prevod majetku štátu v správe Fondu detí a mládeže na Nadáciu mládeže Slovenska. Účtovná hodnota majetku, ktorý sa bezodplatne previedol na Nadáciu mládeže Slovenska bola 197 559 603,- Sk. 
Dňa 4.9.2002 Vláda SR uznesením č. 991 rozhodla o zmene pôvodného uznesenia Vlády SR č. 714. Táto zmena sa dotkla všetkých objektov, ktoré boli predmetom bezodplatného prevodu. K pôvodnému predmetu darovania boli pričlenené aj technické zhodnotenia jednotlivých objektov, ktoré boli realizované nájomcami, ako aj ostatné účtovné položky s nimi súvisiace (stroje, dopravné prostriedky, inventár, umelecké diela, DHIM) v tých prípadoch, keď pôvodne neboli predmetov darovania.
	Transformačný proces, prebiehajúci na základe uznesenia Vlády SR č. 714 a č. 991, pokračuje v súčasnej dobe s predpokladom ukončenia k 31.3.2003. K tomuto termínu bude možné skonštatovať, že Fond detí a mládeže previedol na základe uznesenia Vlády SR č. 714 z roku 2001 a č. 991 z roku 2002 bezodplatným prevodom majetok štátu, spravovaný Fondom detí a mládeže na Nadáciu mládeže Slovenska v celkovej hodnote 212 844.468,- Sk.
V zmysle „Koncepcie ďalšieho rozvoja Fondu detí a mládeže“  fond realizuje formou verejných súťaží odpredaj zariadení fondu, ktoré predpokladá ukončiť v roku 2003. Po vyhodnotení výberových konaní fond priebežne predkladá Vláde SR návrhy na odpredaj jednotlivých zariadení. Výnosy z odpredaja (predpoklad pre rok 2003 cca 29 100.000,- Sk) budú použité na prevádzku fondu a prednostne na úhradu investícií nájomcom, ktorí realizovali u jednotlivých objektov technické zhodnotenie.
Vláda SR dňa 21.8.2002 svojím uznesením č. 927 rozhodla o bezodplatnom prevode cenných papierov (akcií) emitenta Hotely mládeže Slovakia a.s. – dcérskej spoločnosti fondu v menovitej hodnote spolu 500 mil. Sk na Nadáciu mládeže Slovenska. Tento akt sa realizoval darovacou zmluvou zo dňa 27.8.2002.
Majetok, ktorý po bezodplatnom prevode na Nadáciu mládeže Slovenska zostal vo Fonde detí a mládeže je určený na ďalší odpredaj za účelom vytvorenia zdrojov na vysporiadanie záväzkov a vyplatenie opodstatnených požiadaviek bývalých nájomcov viažuce sa na zákon č. 220/2000 (vyplatenie investícií na technické zhodnotenie budov). Z rozsahu odpredajov, ktoré Fond detí a mládeže v súčasnosti realizuje je pravdepodobné, že do marca 2003 zostane v jeho správe len minimálny objem majetku štátu. Po odpredaji majetku sa stráca opodstatnenosť ďalšej existencie Fondu detí a mládeže. 
V súčasnom období vo fonde pracuje len minimálny počet zamestnancov (podľa potrieb v rozmedzí 3 – 5 zamestnancov). 
Predloženie návrhu zákona o skončení činnosti a spôsobe zániku Fondu detí a mládeže vyplynulo aj z uznesenia Vlády SR č. 248/2001 z 15.3.2001, ktorým vláda uložila ministrovi školstva posúdiť opodstatnenosť Fondu detí a mládeže a predložiť na rokovanie vlády návrh ďalšieho postupu. 
Predmetný návrh zákona je v súlade s Ústavou Slovenskej republiky, ústavnými zákonmi a ostatnými zákonmi medzinárodnými zmluvami a inými medzinárodnými dokumentmi, ktorými je Slovenská republika viazaná.
Návrh zákona nemá nároky na štátny rozpočet, nezakladá nároky na pracovné sily, rozpočet obcí a organizačné zabezpečenie. MF SR vo svojom liste č. 668/2003-81 zo dňa 17. 2. 2003 vyslovilo k predmetnému návrhu zákona súhlasné stanovisko. Návrh nebol predložený na prerokovanie v Rade hospodárskej a sociálnej dohody SR, pretože to nebolo potrebné.

DOLOŽKA ZLUČITEĽNOSTI

návrhu zákona 
s právom Európskych spoločenstiev a právom Európskej únie

1.   Navrhovateľ zákona:	 vláda Slovenskej republiky

2.   Názov návrhu zákona:	zákon o skončení činnosti a spôsobe zániku Fondu detí a mládeže 

3.   Záväzky Slovenskej republiky vo vzťahu k Európskym spoločenstvám a Európskej únii:

a)	návrh zákona svojou problematikou 
nepatrí medzi prioritné oblasti aproximácie práva uvedené 
1.	v čl. 70 Európskej dohody o pridružení;
2.	V Národnom programe pre prijatie acquis communautaire 2001;
3.	v Partnerstve pre vstup; 
4.	v Príprave asociovaných krajín strednej a východnej Európy na integrácie do vnútorného trhu Únie (Biela kniha); 
5.	v screeningu; 
nepatrí medzi úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003, 
nepatrí medzi Prioritné úlohy vlády Slovenskej republiky vyplývajúce z pravidelnej hodnotiacej správy Európskej komisie o pripravenosti Slovenskej republiky na členstvo v Európskej únii z 9. októbra 2002,
predkladá sa na základe uznesenia vlády Slovenskej republiky č. 248 z 15. marca 2001,

b)   nevyplývajú so žiadnej schválenej negociačnej pozície Slovenskej republiky.

4.	Problematika návrhu právneho predpisu:

a) 
b)	nie je upravená v práve Európskych spoločenstiev,
c)	
d)	nie je upravená v práve Európskej únie.
 
5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: 

Vzhľadom na vnútroštátny charakter upravovanej problematiky vyplývajúci z čl. 5 Zmluvy o založení  Európskeho spoločenstva v amsterdamskom znení – princíp subsidiarity je bezpredmetné vyjadrovanie stupňa zlučiteľnosti návrhu právneho predpisu s právom Európskych spoločenstiev a Európskej únie.

6.	Gestor (spolupracujúce rezorty):

neuvádza sa 
7. Účasť expertov pri príprave návrhu právneho predpisu a ich stanovisko   k zlučiteľnosti návrhu právneho predpisu s právom Európskych spoločenstiev a právom Európskej únie:

	Pri vypracúvaní návrhu zákona o zrušení Fondu detí a mládeže nebola účasť experta

B.	osobitná časť

K § 1
Obsahuje účel zákona, ktorým je zrušenie Fondu detí a mládeže v zmysle § 16 zákona Národnej rady SR 189/1993 Z. z. v znení neskorších predpisov a jeho zaradenie do likvidácie. Ustanovenie upravuje spôsob vymenovania a odvolávania likvidátora. Navrhuje sa, aby likvidátora vymenoval minister školstva.

K § 2
Ustanovenie upravuje spôsob likvidácie Fondu detí a mládeže. Upravujú sa povinnosti likvidátora voči ministerstvu školstva a spôsob nakladania s majetkovým zostatkom ako aj spôsob odmeny za činnosť likvidátora. Likvidátor sa vo svojej činnosti riadi príslušnými ustanoveniami Obchodného zákonníka, do 90 dní od účinnosti zákona predloží ministerstvu na schválenie plán likvidácie, plán speňaženia majetku a likvidačnú účtovnú súvahu.

K § 3
Ustanovenie, ktorým sa zrušuje zákon Národnej rady SR 189/1993 Z. z. o Fonde detí a mládeže v znení zákona č. 378/1998 Z. z. a zákona č. 220/2000 Z. z. a nálezu Ústavného súdu SR č. 44/2002 Z.z.

K § 4
Nadobudnutie účinnosti zákona sa navrhuje 1. septembra 2003.